Pe aceeași temă

Sâmbătă, 18 august, de la ora 21:45, la Copacul cu Cărți din Parcul Izvor din București va fi proiectat documentarul România neîmblânzită, care dezvăluie frumusețea sălbatică nealterată, neprelucrată, magică, dar fragilă, în același timp, a țării noastre. Filmul este regizat de Thomas Barton-Humphreys, fiind narat în original de Mark Strong și în limba română de Victor Rebengiuc.

„Adânc în inima Europei sălășluiește o neașteptată sălbăticie, casă a unei incredibile varietăți de ecosisteme. Lanțuri muntuoase vaste, păduri străvechi și întinderi mari de apă constituie habitate pentru multe specii iconice ale continentului. De la versanții împăduriți ai Carpaților (unde urșii, lupii și râșii cutreieră liberi și creaturi curioase sapă tunele pe sub pământ), până la apele învolburate de vânt ale Deltei Dunării (unde pelicanii se înalță la cer și șerpii înoată pe sub ape). Acestea sunt locurile unde sezoanele dictează destine. Te invităm să ni te alături într-o călătorie de cunoaștere a unui an din prețioasa și diversa faună și floră a României. Descoperă cum fac față animalele iernilor aspre, până la înmugurirea primelor luni de primăvară; cum trec prin pericole și devin părinți ca să ajungă la mult așteptata vară; înainte să vină cursa toamnei și să urmeze din nou ciclul naturii... Bun venit în România neîmblânzită.“

Intrarea la proiecția din Parcul Izvor este liberă.